सहरसा। कुसहा त्रासदी को चार साल से अधिक हो गए, लेकिन आज भी ऐसे लोग हैं जो सरकारी सहायता से वंचित हैं। कुसहा त्रासदी के शिकार वैसे लोगों की निगाहें सीएम की मधेपुरा यात्रा पर टिकी है। सरकार 06 जून को मधेपुरा की धरती पर कदम रखेंगे। लोगों को लग रहा है कि सीएम इनलोगों की दुखों पर मरहम लगाने का काम करेंगे। बता दें कि कोसी प्रमंडल के तीनों जिले सहरसा, मधेपुरा व सुपौल के बाढ़ पीड़ित पुनर्वास योजना के शत प्रतिशत लाभ से दूर हैं। ऐसी स्थिति तब है जब सीएम ने पीड़ितों के लिए एक लाख मकान बनाने की बात कही थी।
बुखार मापना थर्मामीटर के वश की बात नहीं: प्रतिष्ठित अमेरिकी पत्रिका टाइम भले ही नीतीश कुमार के विकास मॉडल की प्रशंसा करे, लेकिन सच यही है कि कुसहा त्रासदी के बाद जिस बुखार से कोसी अंचल के लोग तप रहे हैं उसको मापना थर्मामीटर के वश की बात नहीं है। टेंगराहा-परिहारी पंचायत के मुखिया कैलाश साह ने बताया कि अभी भी पंचायत के ढ़ेर सारे लोग नहर पर शरण लिये हुए हैं। हरिराहा के दिगम्बर झा ने बताया कि बड़ी संख्या में गांव के लोग अभी भी पुनर्वास से वंचित हैं। गौरतलब है कि कुसहा की आजादी के बाद हरिराहा में समंदर बहता था। हरिराहा निवासी बुजुर्ग महिला देवता देवी बाढ़ के बाद की स्थिति पर बस इतना कहती हैं-थाली उतनी की उतनी ही छोटी हो गई रोटी।
जख्म जो भरा नहीं: बहरहाल, सरकार, प्रशासन व स्वयंसेवी संस्था के लोगों ने बाढ़ पीड़ितों के जख्म पर हर सम्भव मरहम लगाने का प्रयास किया। लेकिन यह भी सच है कि आज भी ऐसे लोग हैं जो सरकारी सहायता की ओर टकटकी लगाए बैठे हैं। यहां यह भी बता दें कि सरकारी आंकड़ों को ही माने तो दो लाख 34 हजार घरों को कोसी का पानी ने लील लिया था। कुल मिलाकर, कब क्या होगा यह तो कहना कठिन है। अभी की स्थिति में बस इतना ही-
‘आपकी कालीन फिर कभी देखेंगे,
अभी तो पांव मेरे कीचड़ में सने हैं।’
जला दिया गया एसएफसी सैकड़ों बोरा गेहूं
भागलपुर। कहलगांव अनुमंडल कार्यालय के समीप एक बगीचे में एसएफसी के सैंकड़ों बोरा गेहूं को बुधवार को जला दिया गया है। फिलहाल, यह रहस्य बरकरार है कि गेहूं को किसने और क्यों जलाया है। लेकिन ऐसी आशंका जतायी जा रही है कि गोदाम में रखे गेहूं के सड़ जाने के बाद कर्मचारियों ने इस घटना को अंजाम दिया है। बहरहाल, अनाज जलाने की जानकारी मिलते ही एसडीओ ने घटना की जांच का आदेश दे दिए है। वहीं, सीपीआई ने घटना को शर्मनाक करार दिया है।
क्या है मामला
कहलगांव शहर स्थित व्यवहार न्ययालय के लिए बनाए गए एनेक्सी भवन में एसएफसी का सैंकड़ों बोरा गेहूं रखा गया था। जिनमें अधिकांश सड़ गया था। इस कारण न्यायालय परिसर में गेहूं सड़ांध की बदबू फैल रही थी। कर्मचारियों ने भवन से गेहूं निकाल कर बगीचे में फेंक दिया और फिर जला दिया।
बोले एजीएम
एसएफसी गोदाम के एजीएम पंकज कुमार ने बताया कि उनके पदभार ग्रहण करने के पूर्व एजीएम के कार्यकाल में गेहूं सड़ चुका था और इसे नष्ट करने के लिए एसडीओ को आवेदन दिया जा चुका था। गोदाम में अन्य स्टॉक किया गया गेहूं को बर्वाद होने से बचाने के लिए सड़ा गेहूं को फेंका गया है।
होगी जांच
एसडीओ शम्स जावेद अंसारी ने बताया कि मामले की जांच कराई जाएगी कि किन हालात में गेहूं सड़ गया, जिससे जलाने की नौबत पैदा हुई। मामले में जो भी दोषी पाए जाने पर कार्रवाई की जाएगी।
यह सरकार है की पुरानी पॉलिसी
इस बावत भाकपा माले के राज्य सचिव मुकेश मुक्त ने कहा कि गरीब अनाज के बिना भूखे मर रहे हैं और सरकारी गोदाम में रखे-रखे गेहूं को सड़ा दिया जाता है। यह तो सरकार की पुरानी पॉलिसी है। उन्होंने कहा कि इसी तरह के सड़े हुए गेहूं को बोरा में पैक कर जन वितरण प्रणाली के माध्यम से सरकार गरीबों को गेहूं खिलाती है।
मधेपुरा में ठनका की चपेट में आने से पति-पत्नी की मौत
मधेपुरा। जिले के भेलवा निवासी 30 वर्षीय हरेकृष्ण पंडित व उनकी पत्नी 28 वर्षीय अनोखा देवी की मौत ठनका की चपेट में आने से हो गयी। कल देर शाम आंधी और बारिश को देखकर पंडित बाहर भींग रहे अपने बाछा को सुरक्षित अंदर करने निकले। पीछे से पत्नी भी हाथ बटाने आ गयी। इसी दौरान ठनका गिरने से दोनों की मौत हो गयी।
घटना के बाद से मृतक की बूढ़ी मां बचिया देवी और तीन छोटे-छोटे बच्चे का रो-रोकर बुरा हाल है। यहां बता दें कि मुख्यमंत्री नीतीश कुमार गुरूवार को भेलवा आ रहे हैं। यहां सीएम की उपस्थिति में ग्रामसभा की कार्यवाही होगी। बहरहाल, अब परिवार का एकमात्र सहारा 80 वर्षीय बचिया देवी है। बचिया का एक हाथ कटा हुआ है। बच्चे राजू, काजू और मनीष की उम्र क्रमश: चार साल, तीन साल और एक साल है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva